送太守李公
作者：陳天麟
朝代：宋

paragraphs: 亂花翻陣雨，飛絮轉輕毬。
別思昏如醉，征鞍挽不留。
職循今列郡，秩視古諸侯。
當代人爭仰，惟公政最優。
洋川佳景物，勝跡舊經遊。
未定中原擾，猶懷傍塞憂。
九重爰錫命，千里藉承流。
德逐祥雲偃，恩隨瑞靄浮。
带刀還隴畝，挾纊動貔貅。
烽柝開邊月，犂鋤慶麥秋。
二天舒士氣，五袴沸民謳。
虞氏三年考，河南第一州。
霜臺方薦墨，黼座想凝旒。
早晚頒綸綍，東西走置郵。
遲遲姑去魯，几几定歸周。
明月湖光遠，凌雲氣象幽。
煙波浮畫鷁，雪浪遶烏牛。
好逐桃花漲，輕飛竹葉舟。
徑歸調玉鉉，莫待覆金甌。
賤吏傷萍梗，終年仰庇休。
龍門曾御李，驥坂會依劉。
不作癡兒女，孜孜話別愁。